SIRI ควักเงิน 18 ลบ.ซื้อหุ้น “พร็อพฟิต” 30% ต่อยอดธุรกิจอสังหาฯ
SIRI ควักเงิน 18 ลบ.ซื้อหุ้น “พร็อพฟิต” 30% ต่อยอดธุรกิจอสังหาฯ
2 ธ.ค. 2563

บริษัท แสนสิริ จำกัด (มหาชน) หรือ SIRI แจ้งว่าบริษัท สิริ เวนเจอร์ส จำกัด (SV) ซึ่งเป็นบริษัทย่อย ได้เข้าลงทุน 30% ในบริษัท พร็อพฟิต จำกัด คิดเป็นมูลค่าเงินลงทุน 18 ล้านบาท ซึ่งชำระเป็นเงินสดจากเงินทุนหมุนเวียนของ SV
โดย พร็อพฟิต เป็นผู้พัฒนาแพลตฟอร์ม (platform) สำหรับธุรกิจอสังหาริมทรัพย์ ซึ่งประกอบด้วย การพัฒนาระบบเครือข่ายสำหรับผู้เป็นตัวแทนขายอสังหาริมทรัพย์ (Digital real estate agent network platform) และเครื่องมือช่วยเหลือในการขายอสังหาริมทรัพย์ โดยทำหน้าที่เป็นศูนย์กลางข้อมูลด้านอสังหาริมทรัพย์ขนาดใหญ่ที่เชื่อมต่อกับตัวแทนขายอสังหาริมทรัพย์ไว้ด้วยกันผ่านแพลตฟอร์ม
สำหรับประโยชน์ที่คาดว่าจะได้รับนั้น จะเป็นการสร้างคอมมูนิตี้ของตัวแทนขายอสังหาริมทรัพย์ เพื่อเพิ่มโอกาสทางธุรกิจและผลประโยชน์ให้กับผู้ซื้อ ผู้ขาย และตัวแทนขายอสังหาริมทรัพย์ที่ใช้บริการผ่านแพลตฟอร์ม และการนำเทคโนโลยีมาประยุกต์ใช้กับธุรกิจพัฒนาอสังหาริมทรัพย์ เพื่อช่วยในการขายอสังหาริมทรัพย์ของบริษัท รวมถึงการบริหารจัดการพอร์ตอสังหาริมทรัพย์ของบริษัทให้เป็นไปอย่างมีประสิทธิภาพและเพิ่มขีดความสามารถในการแข่งขันอีกด้วย